Document ID: /roh_data/filtered/fineweb-2-filterrobots_roh.jsonl.gz/28933

Gia il 2011 ha l'orchester da grond renum, il London Philharmonic Orchestra registrà in album en quel connex. Quest album porta il titel curaschus «The Greatest Video Game Music», pia la pli grondiusa musica en gieus da video. Quellas interpretaziuns orchestralas furman la basa da l'emissiun.
Brachial enfin dultsch
Il repertori da musica da gieus da video è vast. Uschia audan ins per part en il medem gieu d'acziun cumposiziuns fitg pesantas sco er melodias pli finas. Musica cun in caracter pli luc, quasi divertent porschan savens gieus d'aventuras u da puzzle.
La musica da gieus da video è pia fitg differenta e quai sto ella er esser. La finala raquinta in gieu ina istorgia. La musica creescha ina atmosfera, accumpogna la persuna che sesa avant il computer tras il gieu e suttastritga uschia l'entira istorgia. Per part dovri passaschas pompusas che sumeglian grondas furmas sinfonicas, per part er be simpla musica d'ambient senza gronds puncts culminants.